b'\n_START_ARTICLE_\nRazjeda zaradi pritiska\n_START_SECTION_\nPatofiziologija\n_START_PARAGRAPH_\nPrele\xc5\xbeanine nastanejo ob dolgotrajnem stisku ko\xc5\xbee in podko\xc5\xbeja med podlago in trdimi globokimi tkivi (kostmi). Zaradi tega je moten odtok krvi skozi podko\xc5\xbene vene, v njih posledi\xc4\x8dno naraste krvni tlak, pride do edemov v ko\xc5\xbei, hiperemi\xc4\x8dne hipoksije in naposled do odmrtja dela ko\xc5\xbee. Mo\xc5\xbena je tudi oku\xc5\xbeba prele\xc5\xbeanin z bolni\xc5\xa1ni\xc4\x8dnimi sevi bakterij, kar pove\xc4\x8duje pogostnost bolni\xc5\xa1ni\xc4\x8dnih bakteremij.\n_START_SECTION_\nDiagnoza\n_START_PARAGRAPH_\nDiagnoza temelji na klini\xc4\x8dnem pregledu. Kadar je pridru\xc5\xbeena oku\xc5\xbeba prele\xc5\xbeanin, je treba opraviti laboratorijsko diagnostiko. \xc4\x8ce je pri bolniku prisotna povi\xc5\xa1ana temperatura, se opravi pregled krvne slike, rentgensko slikanje okostja pa omogo\xc4\x8di ugotovitev morebitne raz\xc5\xa1iritve oku\xc5\xbebe na kosti.\n_START_SECTION_\nZdravljenje\n_START_PARAGRAPH_\nZdravljenje prele\xc5\xbeanin vklju\xc4\x8duje zmanj\xc5\xa1anje pritiska in izogibanje trenja na prizadeta mesta, lokalna nega in v\xc4\x8dasih presaditev ko\xc5\xbee. Za zmanj\xc5\xa1evanje pritiska na ko\xc5\xbeo je najpomembnej\xc5\xa1e stalno premikanje bolnika. Za nepokretne bolnike obstajajo posebne podloge za le\xc5\xbei\xc5\xa1\xc4\x8da, ki prepre\xc4\x8dujejo nastanek prele\xc5\xbeanin, na ogro\xc5\xbeena mesta se lahko dajejo tudi razli\xc4\x8dne varovalne obloge. Pri vsakem prevezovanju je treba rano o\xc4\x8distiti, najpogosteje zado\xc5\xa1\xc4\x8data voda in milo. Mrtvine je treba kirur\xc5\xa1ko odstranjevati. V primeru pridru\xc5\xbeene bakterijske oku\xc5\xbebe se lahko lokalno uporabljajo antibiotiki (srebrov sulfatiazid, trojno antibioti\xc4\x8dno mazilo ali \xc4\x8de gre za oku\xc5\xbebo z anaerobnimi bakterijami, metronidazol). \xc4\x8ce ne gre le za povr\xc5\xa1insko oku\xc5\xbebo, pa\xc4\x8d pa za celulitis, bakteremijo ali osteomielitis, se uporabljajo sistemski antibiotiki.'